Nordjyllands Politi søger vidner til en episode, der fandt sted i tidsrummet fra klokken 22 fredag aften til i morges klokken 8.30, på Valmuevej i Løgstør. Her holdt en bil parkeret, men ukendte gerningsmænd har forsøgt at antænde bilen. - Tankdækslet er skruet af, og ned i tanken er der stoppet toiletpapir, som så er er blevet antændt. Men bilen fik kun udvendige skader på lakken, forklarer vagtchef ved Nordjyllands Politi, Per Jørgensen. Han fortæller, at der er tale om forsætlig brandstiftelse, og at politiet gerne hører fra vidner i sagen. Politiet kan kontaktes på 114.

Opsummering:
Ukendte gerningsmænd har i nat forsøgt at stikke ild til en bil, der holdt parkeret i Løgstør. Politiet søger vidner til episoden.